open-index/open-wikipedia-markdown huggingface dataset:
बिसेस आर्थिक जोन

**बिसेस आर्थिक जोन** भा **इस्पेशल इकोनॉमिक ज़ोन** (सेज़) देस के सीमा के भीतर अइसन क्षेत्र सभ हवें जहाँ बिजनेस आ ब्यापार संबंधी कानून बिसेस प्रकार के होलें आ बाकी हिस्सा सभ से अलग होलें; एकर मकसद निवेश आ बाणिज्य ब्यापार के बढ़ावा दिहल होला। एह नियम सभ के लागू करे खाती बिसेस किसिम के नीति लागू कइल जालीं जेह में निवेश, टैक्स, ट्रेडिंग, कोटा, कस्टम ड्यूटी, आ लेबर रेगुलेशन नियर चीज से संबंधित बिसेस प्राबिधान होखे लें। एकरे अलावा कंपनी सभ के टैक्स छुट्टी (टैक्स हॉलिडे) के आफर दिहल जा सके ला, मने कि कुछ ख़ास समय के खाती कम टैक्स रेट पर काम करे के सुबिधा दिहल जाला अगर नाया अस्थापित हो रहल होखें।

स्पेशल इकोनॉमिक जोन के निर्माण के मकसद सीधा बिदेसी निवेश (ऍफ़डीआइ) आकर्षित कइल हो सके ला।

## संदर्भ

## अउरी पढ़े लायक
* Chee Kian Leong, (2007) *A Tale of Two Countries: Openness and Growth in China and India*, Dynamics, Economic Growth, and International Trade*, DEGIT Conference Paper [http://www.degit.ifw-kiel.de/papers/degit_12/C012_042.pdf pdf] 
* Chee Kian Leong, (forthcoming) *Special economic zones and growth in China and India: an empirical investigation*, International Economics and Economic Policy. [https://link.springer.com/article/10.1007%2Fs10368-012-0223-6 link]
* Thomas Farole, (2011) *Special Economic Zones in Africa: Comparing Performance and Learning from Global Experiences'', Washington, DC, World Bank

## बाहरी कड़ी
* Indian Special Economic Zones
* Export Processing Zones Authority Pakistan
* Open Joint Stock Company "Special Economic Zones" (Russia) 
* U.S.S.R. Special Economic Zones
* India: Citizens group demand moratorium on SEZs OneWorld South Asia

श्रेणी:अर्थशास्त्र
दशम झरना

**दशम** भारतीय राज्य झारखंड के राजधानी राँची शहर से कुछ दूरी पर मौजूद एगो झरना बाटे। ई काँची नदी पर बनल झरना हवे जे खुद सुबर्णरेखा नदी के सहायिका हऽ। झरना के ऊंचाई लगभग 44 मीटर बा आ ई राँची के पठार के किनारा पर बने ला; आसपास एकरे पानी के गुंजन सुनाई पड़े ला। काहें से कि राँची पठार के नदी सभ में मुख्य रूप से बरसात में पानी रहे ला ई झरना जून से सितंबर ले ख़ास देखे लायक होला। चूँकि, बरसात आ मानसून के सीजन में एह इलाका में भारी बरखा होला पर्यटक लोग कम आवे आ झरना के आसपास पर्यटक लोग के सभसे ढेर आवाजाही जाड़ा के मौसम में होला।

इहाँ तक पहुँचल आसान बा, राँची-जमशेदपुर सड़क पर राँची से लगभग 40 किलोमीटर के दूरी पर ई जगह पड़े ला।

## नाँव
एकरा के दशम भा दसम झरना या फिर दसम घाघ कहल जाला। एकर उत्पत्ती मुंडारी भाषा से बतावल जाले *दाः सोङ* शब्द से जेकर मतलब पानी नापल या पानी उड़ेलल होला।

## इहो देखल जाय
* हुंडरू झरना

## संदर्भ

## बाहरी कड़ी
* दशम झरना, राँची जिला के ऑफिशियल वेबसाइट (ranchi.nic.in) पर। 

श्रेणी:झारखंड के भूगोल
श्रेणी:भारत के झरना
हुंडरू झरना

**हुंडरू** भारतीय राज्य झारखंड में एगो परसिद्ध झरना बाटे। ई झरना झारखंड के राजधानी राँची शहर से कुछे दूर पर होखे आ आसानी से चहुँपे लायक होखे के कारण पर्यटक लोग में पापुलर बा। आमतौर पर इहाँ जाड़ा के सीजन में बहुत सारा पर्यटक लोग छुट्टी मनावे आ प्रकृति के एह सुघर सीन के आनंद लेवे आवे ला।

## संदर्भ

श्रेणी:झारखंड के भूगोल
श्रेणी:भारत के झरना
विल स्मिथ

**विल स्मिथ** एगो अमेरिकी फिलिम एक्टर बाड़ें।

श्रेणी:1968 में जनम
काइली जेनर

**काइली जेनर** एगो अमेरिकी टीवी पर्सनालिटी, ऐक्ट्रेस, सोशलाइट आ सोशल मीडिया पर्सनालिटी बाड़ी।

## संदर्भ

श्रेणी:जियत लोग
श्रेणी:1997 में जनम
मॉर्गन फ्रीमैन

**मॉर्गन फ्रीमैन** एगो अमेरिकी एक्टर, नैरेटर आ प्रोड्यूसर बाड़ें।

## संदर्भ

श्रेणी:जियत लोग
श्रेणी:1937 में जनम
धर्मवीर भारती

**धर्मवीर भारती** (25 दिसंबर 1926 – 4 सितंबर 1997) हिंदी भाषा के जानल-मानल कवी, उपन्यासकार, नाटककार आ सामाजिक चिंतक रहलें। भारती पापुलर हिंदी पत्रिका *[[धर्मयुग]]* के मुख्य संपादक रहलें, एह पद पर 1960 से 1997 में अपने निधन तक काम कइलें।

भारती के भारत सरकार द्वारा 1972 में साहित्य खातिर पद्मश्री से सम्मानित कइल गइल। इनकर लिखल उपन्यास *[[गुनाहों का देवता]]* हिंदी साहित्य में एगो क्लासिक बन गइल। एगो अउरी उपन्यास *[[सूरज का सातवाँ घोड़ा]]* अपना कहानी कहे के शैली खाती अनोखे मानल जाला आ एह पर श्याम बेनेगल एही नाँव से 1992 में फिलिम बनवलें जेकरा के नेशनल फिल्म फेयर पुरस्कार मिलल। *[[अंधा युग]]* एगो नाटक हवे जेह में महाभारत के जुद्ध के ठीक बाद के कहानी के आधार बना के लिखल गइल हवे जेकरा के अब्बो नाटक मंडली सभ द्वारा खेलल जाला।

साल 1988 इनके संगीत नाटक अकादमी द्वारा सम्मानित कइल गइल, ई संगीत, डांस आ ड्रामा के भारत के राष्ट्रीय संस्था हवे।

## संदर्भ

श्रेणी:हिंदी-भाषा के लेखक
श्रेणी:1926 में जनम
श्रेणी:1997 में निधन
फल्गु

**फल्गु** भा **फल्गू** भारतीय राज्य बिहार में बहे वाली एगो नदी बा। हिंदू लोग के तीरथ गया से हो के बहे वाली ई नदी हिंदू आ बौद्ध दुनों धरम में पबित्र मानल जाले। पुरान ग्रंथ सभ में एकर नाँव **निरंजना** भा नीरांजना बतावल गइल बा। नदी मानसून के सीजन में बढ़िया जाले बाकी साल के अउरी हिस्सा में लगभग सूखल रहे ले आ रेता फइलल रहे ला। नदी दक्खिन से उत्तर के ओर बहे ले आ गंगा के सहायिका पुनपुन नदी में मिले ले।

## संदर्भ

श्रेणी:बिहार के भूगोल
विष्णुपद मंदिर

**विष्णुपद मंदिर** भारतीय राज्य बिहार के गया शहर में एगो हिंदू मंदिर बा। ई हिंदू देवता भगवान विष्णु के मंदिर हवे आ इहाँ पत्थर पर चरण के निसान बनल बा जेकर पूजा होला। मंदिर फल्गु नदी के किनारे बा आ मानल जाला कि गयासुर के बध करे के समय विष्णु के चरण के निसान इहाँ बनल रहे। मंदिर केतना पुरान हवे ई मालुम ना बा आ कथा कहानी के अनुसार इहाँ श्रीराम भी आइल रहलें; वर्तमान भवन इंदौर के रानी अहिल्याबाई होलकर के बनवावल हवे।

## संदर्भ

श्रेणी:बिहार के हिंदू मंदिर
श्रेणी:बिष्णु के मंदिर
श्रेणी:बिहार के पर्यटक आकर्षण
मुंडेश्वरी मंदिर

**मुंडेश्वरी मंदिर** भारतीय राज्य बिहार के कैमूर जिला में मुंडेश्वरी पहाड़ी पर मौजूद एगो मंदिर बा। ई हिंदू मंदिर हवे आ भगवान शिव आ शक्ति के पूजा होला। ई मंदिर भारत के कुछ सभसे पुरान मंदिर सभ में से एक बा जहाँ अभिन ले पूजा चालू बा। एकरे निर्माण के काल अलग अलग स्रोत अनुसार अलग अलग मिले ला, हालाँकि कि कम से कम चउथी सदी से पहिले के मंदिर हवे।

## संदर्भ

श्रेणी:बिहार के हिंदू मंदिर
श्रेणी:बिहार के पर्यटक आकर्षण
पटन देवी

**पटन देवी** मंदिर, भारतीय राज्य बिहार के राजधानी पटना शहर में मौजूद एगो हिंदू मंदिर बा। ई देवी दुर्गा के समर्पित मंदिर हवे आ हिंदू कथा सभ के मोताबिक ई 51 गो शक्तिपीठ में से एक हवे। मानल जाला कि इहाँ सती के दहिनी जंघा गिरल रहे जब बिष्णु अपना चक्र से उनके मुर्दा शरीर के कई टुकड़ा क दिहलें।

वर्तमान में पटना में एगो छोटी पटन देवी मंदिर भी बा जे, कुछ स्रोत के मोताबिक पुराना समय में ढेर प्रमुख मंदिर रहे।

## संदर्भ

श्रेणी:बिहार के हिंदू मंदिर
श्रेणी:बिहार के पर्यटक आकर्षण
फ्लैश मॉब

**फ्लैश मॉब** ( भा flashmob), शाब्दिक अरथ - अचानक झटाक से आ कुछे देरी भर खातिर एकट्ठा भइल भीड़, में कम से कम 10 लोग अचानक कौनों पब्लिक जगह पर प्रगट होला, कुछ अजीब हरकत भा कौनों बिना मतलब के काम करे ला आ कुछ मिनट बाद तितर-बितर हो के गायब हो जाला; आमतौर पर ई चकित करे, मजाक बनावे, भा कलात्मक परफार्मेंस के मकसद से होला। फ्लैश मॉब सभ के संजोजन टेलीकम्युनिकेशन, सोशल मीडिया आ वाइरल ई-मेल सभ के जरिये कइल जाला।

ई शब्द के ईजाद 2003 में कइल गइल, ई राजनीतिक बिरोध प्रदर्शन, कामर्शियल परचार, पब्लिसिटी खातिर स्टंट जेह में कौनों कंपनी भा प्रोफेशनल लोग सामिल होखे वगैरह नियर चीज के ना सामिल कइल जाला। पहिले से प्लानिग के साथ आ कौनों सामाजिक काम खाती अइसन कइल आयोजन सभ के स्मार्ट मॉब कहल जाला।

अइसने मिलत-जुलत अपराध नियर गतिबिधी भी देखल गइल बा जेह में अचानक कुछ लोग, जे एक दुसरे से अनजान होखे, फ्लैश मॉब के रूप में जमा हो के कौनों दुकान लूट ले। अइसन घटना सभ के फ्लैश रॉब (झटका से लूट) के नाँव दिहल गइल बाटे।

## इहो&nbsp;देखल&nbsp;जाय

* स्मार्ट मॉब
* मॉब लिंचिंग

* फ्लैश रॉब

## संदर्भ

## बाहरी&nbsp;कड़ी
* गेटवे ऑफ इंडिया पर फ्लैश मॉब, बीडियो, आजतक पर।

श्रेणी:समाज
श्रेणी:संस्कृति
श्रेणी:सोशल मीडिया
फ्लैश रॉब

**फ्लैश रॉब** (flash rob) **फ्लैश मॉब लूट**, संजोजित तरीका से कइल जाए वाला लूट भा चोरी होला जेह में अचानक झटका से ढेर सारा लोग एकट्ठा हो के कौनों दुकान भा स्टोर में घुसे ला आ समान उठा के चंपत हो जाला एह टिपिकल केस में, स्टोर के कर्मचारी लोग अचानक अतना भीड़ देख के घबड़ा जाला आ भीड़ के रोके में नाकाम हो जाला।

अमेरिका में अइसन फ्लैश रॉब के फ्लैश मॉब के नियर रणनीति पर आधारित चोरी भा बेवस्थित लूट के दर्जा दिहल जाला लेकिन एकरे खातिर फ्लैश मॉब शब्दावली के इस्तमाल ना कइल जाला बलुक "मल्टिपल ऑफेंडर क्राइम" के नाँव से बोलावल जाला। एह घटना सभ में फ्लैश मॉब से बिपरीत अक्सर एक दुसरे से परिचित लोग शामिल होला, एहू में अक्सरहा नौछेड़ उमिर के लइका होखे लें।

## इहो देखल जाय
* फ्लैश मॉब
* स्मार्ट मॉब

## संदर्भ

श्रेणी:अपराध
श्रेणी:लूट
श्रेणी:सोशल मीडिया
पालक पनीर

**पालक पनीर** एगो हिंदुस्तानी पकवान हवे जे भारतीय उपमहादीप, मने कि भारत आ आसपास के देसन में पापुलर हवे। एह पकवान के गिनती सब्जी में होला आ ई पनीर के टुकड़ा सभ के पीसल पालक के गाढ़ रसा में डुबा के बनावल जाला आ सवाद आ सुगंध खाती भरपूर गरम मसाला डालल रहे ला।

परोसे खातिर एकरे साथे नान, तंदूरी रोटी भा लच्छा पराठा परोसल जाला।

## इहो देखल जाय
* मटर पनीर
* शाही पनीर
* कड़ाही पनीर
* पनीर बटर मसाला
* पनीर पसंदा
* पनीर टिक्का

## संदर्भ

श्रेणी:भारतीय खाना
श्रेणी:उत्तर प्रदेशी पकवान
श्रेणी:पनीर के भारतीय पकवान
सेवर्न नदी

**सेवर्न नदी** () यूनाइटेड किंगडम के वेल्श आ इंग्लैंड में बहे वाली नदी हवे। लगभग  लंबाई वाली ई नदी आमतौर पर यूनाइटेड किंगडम के सभसे लमहर नदी मानल जाले

नदी ग्लूशेस्टरशायर के अपर्ली में समुंद्र में गिरे ले आ एकर औसत बहाव इहाँ  होला; एह हिसाब से ई यूके के बाकी नदी सभ के तुलना में बहुते बड़हन बाटे।

## संदर्भ

श्रेणी:यूनाइटेड किंगडम के भूगोल
जॉगिंग

thumb|upright=0.5|जॉगिंग करत एगो औरत
**जॉगिंग** (Jogging) धीरे-धीरे दउरल होला जेकर मकसद शरीर के कसरत होखे ला। ई तेजी से दउरे से अलग होला काहें कि एकरा से शरीर पर जोर ना परे ला आ अदमी इत्मीनान से दुलकिया चाल से चले से थोरिके तेज दउरे ला। एगो परिभाषा के मोताबिक 6 मील प्रति घंटा (10&nbsp;किमी/घंटा) से धीरे दउरल जॉगिंग कहाला।

शब्द अंग्रेजी भाषा के हवे, हालाँकि, एकर मूल उतपत्ती के बारे में मालुम ना बा।

आमतौर पर सबेरे भा साँझ बेरा जॉगिंग कइल जाला आ ई कुछ सभसे चलनसार कसरत सभ में से एक बा। तेज धावक लोग मुख्य दौड़ से पहिले वार्म-अप खाती भा दौड़ के बाद समापन के बाद शरीर के आराम देवे खातिर भी जॉगिंग करे ला।

## संदर्भ

श्रेणी:कसरत
श्रेणी:खेलकूद
दाल मखनी

**दाल मखनी**, **दाल मक्खनी** भा **दाल मखानी** एगो उत्तर भारतीय पकवान हवे जे मुख्यतः पंजाब क्षेत्र में बने ला। एकर मुख्य आइटम खड़ा उर्दी भा मूँग आ राजमा होला जेकर दाल बना के ओह में भरपूर मक्खन आ क्रीम के इस्तेमाल कइल जाला।

## संदर्भ

श्रेणी:भारतीय खाना
दही बड़ा

**दही बड़ा** एगो भारतीय ब्यंजन हवे जे पूरा दक्खिन एशिया में पापुलर हवे आ थोड़बहुत हेरफेर के साथ पूरा भारतीय उपमहादीप में बनावल जाला। आमतौर पर, उर्दी के दाल भें के अगिला दिने पीसल जाला आ ओकर बड़ा बनावल जाला, एह बड़ा सभ के चटकार पानी में डाल के सोखावल जाला आ फिर निकाल के ऊपर से दही डाल के आ पीसल मरिचा मसाला आ हरियर धनिया से सजा के परोसल जाला।

## संदर्भ

श्रेणी:भारतीय खाना
सर सुंदरलाल अस्पताल

**सर सुंदरलाल अस्पताल** एगो पढ़ाई वाला अस्पताल बा जे बनारस हिंदू विश्वविद्यालय के इंस्टीट्यूट ऑफ मेडिकल साइंस से जुड़ल बाटे। बिबिध प्रकार के सुबिधा से संपन्न ई अस्पताल पूरबी उत्तर प्रदेश आ पच्छिमी बिहार के ब्यापक इलाका के सेवा देला।

एह अस्पताल के स्थापना 1926 में भइल आ एकर नाँव बीएचयू के पहिला कुलपति सर सुंदरलाल के नाँव पर धराइल। सुरुआत में अहिजा मात्र 96 गो बेड रहे जेकर संख्या साल 2011 ले बढ़ के 927 ले पहुँच गइल बा।

## संदर्भ

श्रेणी:बनारस
हैती

**हैती** एगो कैरिबियाई देस बा जे ग्रेटर एंटीलीज दीपसमूह के हिस्पानोला दीप पर बिस्तार लिहले बाटे। एह दीप पर पच्छिमी ओर हैती बा आ यही दीप के पूरबी हिस्सा पर डोमिनिकन रिपब्लिक बाटे। हैती के कुल रकबा लगभग 27,750 वर्ग किलोमीटर बा आ जनसंख्या 10.8 मिलियन (108 लाख) बाटे। कैरिबीयन कम्युनिटी के सदस्य देसन में जनसंख्या के मामिला में ई सभसे बड़ देस बा आ पूरा कैरिबियाई क्षेत्र में दुसरा नमर पर बा।

कोलंबस एह दीप पर 5 दिसंबर 1492 के चहुँपल रहलें आ स्पेन एह दीप पर अधिकार जमावे वाला पहिला यूरोपीय देस रहल, सत्रहवी सदी ले इहाँ स्पेन के शासन रहल आ बाद में फ्रांस के अधिकार भ गइल। अभिन भी उत्तर अमेरिका में फ्रांसीसी भाषा वाला एकलौता इहे देस बाटे।

## संदर्भ

श्रेणी:उत्तर अमेरिका के देस
ग्रेटर एंटीलिज

**ग्रेटर एंटीलिज** उत्तर अमेरिका आ दक्खिन अमेरिका के बीच में, कैरेबियन सागर में बड़हन दीप सभ के समूह हवे जेह में क्यूबा, हिस्पानोला, प्यूर्टो रिको, जमैका, आ कीमन दीप सामिल बाड़ें।

वेस्ट इंडीज के नाँव से जानल जाए वाला क्षेत्र के लगभग 90 प्रतिशत रकबा इनहने के रूप में बा आ 90 प्रतिशत जनसंख्या भी एही दीप सभ पर रहे ले। बाकी हिस्सा कई सारा छोट-छोट दीप सभ के मिले से बने ला जेकरा के लेसर एंटीलिज कहल जाला।

## संदर्भ

श्रेणी:कैरेबियन
ताना भगत

**ताना भगत लोग** भारतीय राज्य झारखंड के आदिवासी लोग के एगो समुदाय हऽ। ई लोग इतिहासी ताना भगत आंदोलन खाती जानल जाला। इनहन लोग के परसिद्ध नेता जतरा भगत रहलें। मूल रूप से ई लोग झारखंड के छोटा नागपुर इलाका के उराँव जनजाति से रहल आ एगो नया पंथ चला के धार्मिक आ राजनीतिक आंदोलन चलावल।

## सुरुआत
ताना भगत लोग के समुदाय के रूप में एकट्ठा होखे के पाछे ओराँव जनजाति के संत जतरा भगत आ तुरिया भगत लोग रहल। राँची के गुमला के जतरा भगत ई घोषणा कइलेन कि उनके दैवी आदेस मिलल बाटे एगो नया पंथ चलावे के, ताना पंथ, जे ओराँव समुदाय के पुरनका रिवाज सभ से अलग रहल। ताना लोग ओराँव समाज के नया तरीका से संगठित करे सुरू कइल आ परंपरागत रूप से चलत आ रहल *पहान*(ओराँव पुजारी) आ *महतो* (गाँव के मुखिया) के बिरोध कइल सुरू क दिहल, परंपरागत पूजा के तरीका आ बलि देवे के रिवाज के खिलाफत कइल। अपना सुरू के दौर में ई कुरुख धरम कहाइल करे। कुरुख ओराँव लोगन के मूल धरम हवे।

## आंदोलन

ताना भगत लोग ब्रिटिश सरकार के बिरोध कइल आ टैक्स देवे से मना क दिहल। भारतीय आजादी के आन्दोलन सभ में ई पहिला सत्याग्रह (सिविल डिसऑबीडिएंस) के नमूना रहल, इहाँ तक कि गाँधी के सत्याग्रह से भी पहिले अइसन आंदोलन इहे लोग कइल। ई लोग जमींदार, बनिया, मिशनरी, मुसलमान आ ब्रिटिश सरकार के बिरोध कइल। 1920-21 में गाँधीजी इहाँ राँची अइलें आ ताना भगत लोगन से संपर्क भइल आ ई लोग गाँधी जी के अनुयाई बनत गइल।

## हाल के समय में
अप्रैल 2022 में ताना भगत लोग त्रिस्तरीय पंचायत चुनाव रद्द करे खाती आंदोलन कइल।
 उपायुक्त के आश्वासन के बाद ई आंदोलन खतम भइल।

## संदर्भ

श्रेणी:झारखंड के लोग
ताना भगत आंदोलन

**ताना भगत आंदोलन** चाहे **टाना भगत आंदोलन** (1914-1920) भारतीय राज्य बिहार के छोटा नागपुर इलाका, वर्तमान झारखंड में, के आदिवासी समुदाय ताना भगत आ उराँव लोग के एगो आंदोलन रहल जेह में ब्रिटिश सत्ता के खिलाफ सत्याग्रह कइल गइल आ अहिंसक आंदोलन कइल गइल। एह आंदोलन के अगुआ जतरा उराँव रहलें जे नया पंथ चलवलें आ ई लोग ताना भगत कहाए लागल।

ताना भगत लोग ब्रिटिश सरकार के बिरोध कइल आ टैक्स देवे से मना क दिहल। भारतीय आजादी के आंदोलन सभ में ई पहिला सत्याग्रह (सिविल डिसऑबीडिएंस) के नमूना रहल, इहाँ तक कि गाँधी के सत्याग्रह से भी पहिले अइसन आंदोलन इहे लोग कइल। ई लोग जमींदार, बनिया, मिशनरी, मुसलमान आ ब्रिटिश सरकार के बिरोध कइल। 1920-21 में गाँधीजी इहाँ राँची अइलें आ ताना भगत लोगन से संपर्क भइल आ ई लोग गाँधी जी के अनुयाई बनत गइल।

## संदर्भ

श्रेणी:भारत के आजादी आंदोलन
श्रेणी:गाँधीवाद
श्रेणी:झारखंड के इतिहास
श्रेणी:बिहार के इतिहास
श्रेणी:ब्रिटिश भारत
तेजपुर

**तेजपुर** (Tezpur) भारतीय राज्य आसाम के बिचला-उत्तरी हिस्सा में ब्रह्मपुत्र नदी के उत्तरी तीरे पर बसल एगो माझिल साइज के शहर बा। ई शहर आसाम के राजधानी गुवाहाटी से लगभग  उत्तर-पूरुब ओर बसल बा आ सड़क, रेल आ हवाई मार्ग से जुड़ल शहर बा। शहर ब्रह्मपुत्र आ उत्तर ओर से आ के एह में मिले वाली कामेंग नदी के संगम पर बसल बा आ कामेंग नदी एह शहर के पूरुब से बहे ले। शहर में अंदरूनी टोपोग्राफी ऊँच-नीच बा आ कई गो पहाड़ीनुमा जगह बा आ कई गो झील बाड़ी सऽ।

मध्य आसाम के ई एगो महत्वपूर्ण शहर हवे आ इहाँ के जनसंख्या 100,000 से ऊपर बा। ई एह बिचला इलाका के प्रमुख प्रशासनिक, बानिज्यिक आ शिक्षा के केंद्र बा। एकरे अलावा मलेटरी हिसाब से भी ई महत्व के शहर बा आ इहाँ भारत के प्रमुख सैनिक हवाई अड्डा बाटे आ आइटीबीपी के बेस भी बा।

## संदर्भ

श्रेणी:आसाम के शहर आ कस्बा
श्रेणी:भारत के शहर आ कस्बा
एचटीटीपी 404

**एचटीटीपी 404** (HTTP 404) कंप्यूटर नेटवर्क कम्युनिकेशन में एक तरह के स्टैंडर्ड खराबी सनेसा हवे जे ई सूचित करे ला कि क्लायंट के सर्वर से संपर्क भइल बाकी कवना चीज के माँग कइल जा रहल बा ई सर्वर खोज पवलस।

वेबसाइट सभ  "404 Not Found" के खराबी देखावे लीं, अक्सरहा जब केहू मुर्दा कड़ी खोज रहल होखे, एही से ई इंटरनेट की दुनिया में बहुत पहिचानल एरर मैसेज हवे।

श्रेणी:इंटरनेट टर्मावली
इमोजी

**इमोजी** (Emoji) इलेक्ट्रानिक सनेसा सभ में भा वेब पेज पर इस्तेमाल होखे वाला आइडियोग्राम भा स्माइली होलें। वर्तमान में इंटरनेट आ मोबाइल सनेसा में अक्सर इनहन के इस्तमाल देखे के मिले ला जहाँ बात के शब्द आ अक्षर में ना लिख के ओकरे जगह एह छोट-छोट चित्र सभ के इस्तेमाल कइल जाला। *इमोजी* शब्द मूल रूप से जापानी शब्द हवे आ इमोटीकॉन्स से अलग होलें काहें कि ई वास्तव में चित्र होखे लें न कि टाइपोग्राफिक अक्षर सभ से बनावल चित्र नियर चीज। इमोजी सभ कई प्रकार के होखे लें, जइसे सभसे कॉमन रूप अलग अलग भाव आ भावना देखावे वाला चेहरा सभ जिनहन के स्माइली कहल जाला। स्माइली के अलावा रोजमर्रा के चीज, जानवर, जानवरन के चेहरा, पेड़, फल, मौसम संबधी चीन्हा वगैरह भी इमोजी के हिस्सा होलें।

जापानी भाषा में  +  होला आ एकर मतलब होखी चित्र के रूप में लिखल अक्षर। ई कुछ कुछ अंग्रेजी के पिक्टोग्राम से मिले ला; हालाँकि, अंग्रेजी के शब्द इमोशन (भावना) से समानता बिसुद्ध रूप से संजोग से बा। इमोजी खातिर आइएसओ 15924 स्क्रिप्ट कोड `Zsye` हवे।

## इहो देखल जाय
* इमोटिकॉन्स

## संदर्भ

श्रेणी:इंटरनेट संस्कृति
श्रेणी:इंटरनेट टर्मावली
आइडियोग्राम

[thumb|एगो [चर्च (बिल्डिंग)|चर्च के बहरें "आइडियोग्राम" सभ द्वारा बतावल बा कि का-का चीज मना बाटे]]
**आइडियोग्राम** कौनों आइडिया के चित्ररुपी चीन्हा होला। वास्तविक दूनिया के चीज सभ के आदमी के मन में जइसे निरूपण होला ऊ आइडिया हऽ। एही आइडिया के भाषा द्वारा भी ब्यक्त कइल जा सके ला आ चित्र द्वारा भी। जब एह आइडिया सभ के चित्र के चीन्हा से देखावल जाला, अइसन चित्र के आइडियोग्राम भा आइडियोग्राफ कहल जाला।

## संदर्भ

श्रेणी:लिखाई के सिस्टम
श्रेणी:कम्युनिकेशन डिजाइन
खबर

**खबर** (दूसर उच्चारण **खबरि**) भा **सामाचार** (News) हाल में भइल घटना के जानकारी होला। खबर आपस में लोग के मिले आ एकदुसरे से बातचीत से भी फइल सके ला आ बेवस्थित रूप से मीडिया, अखबार, टीवी, रेडियो वगैरह के प्रसारण द्वारा भी खबर के परसार हो सके ला। आम तौर पर खबर सभ के बिसय राष्ट्रीय अंतर्राष्ट्रीय राजनीति, बिदेसी संबंध, जुद्ध, समारोह, आबिस्कार, खेलकूद, आ मौसम संबंधी जानकारी होला। कौनों अप्रत्याशित घटना भी खबर के बिसय बन सके ला।

खबर के मुख्य मकसद जानकारी दिहल हवे आ अन्य मकसद हालिया जानकारी के आधार पर लोगन के बिबिध बिसय में आपन राय बनावे के सुबिधा दिहल हवे।

## संदर्भ

श्रेणी:मीडिया
इंटरनेट ट्रोल

**ट्रोल** भा **इंटरनेट ट्रोल** अइसन ब्यक्ति होलें जे इंटरनेट पर लोगन के परेशान करे लें; खासतौर से सोशल मीडिया, न्यूज फोरम, कॉमन चैटरूम भा कौनों अउरी कॉमन चर्चा के जगह पर अभद्र कमेंट करे, मूल मुद्दा से बहकावे वाला कमेन्ट करे, गलत-सलत जानकारी के परचार करे आ भावनात्मक अपील करे भा कौनों खास ग्रुप के भड़कावे के काम करे लें। अइसन लोग के मकसद खाली मजा लेवे खाती परेशान कइल भी हो सके ला या फिर कौनों खास मकसद से भी अइसन काम क सके ला।

ट्रोल आ ट्रोलिंग (क्रिया) दुनों के शाब्दिक भावार्थ इंटरनेट पर चर्चा से जुड़ल रहल बा बाकी हाल में ऑनलाइन हरासमेंट के भी एह में शामिल कइल जा रहल बा।

भारत में हाल के समय में ई शब्द आ क्रिया चर्चा में रहल बा। कुछ लोगन के मोताबिक भारत में नरेंद्र मोदी के सत्ता में आवे के बाद से हिंदुत्ववादी वेबसाइट सभ के संख्या में बढ़ती देखल गइल बा आ अइसन ट्रोल सभ के संख्या भी बढ़ल बा जे हिंदुत्ववादी बिचारधारा से परभावित होखें; "हिंदुत्व ट्रोल्स" के नाँव से अइसन लोगन के समूह के संबोधित कइल गइल बा।

## संदर्भ

श्रेणी:इंटरनेट
ट्रोल (कथाजीव)

**ट्रोल** (Troll) यूरोपियन कथा (मिथक) सभ में एगो जीव हवें जे छोट-छोट परिवार में जंगल बीराना में रहे लें आ मनुष्य खाती सायदे कभी कामे आवे लें। अक्सरहा ट्रोल सभ के कल्पना बिसाल सरीर वाला, मंद बुद्धी आ खराब शकल-सूरत वाला जीव के रूप में कइल जाला जे लगभग मनुष्य नियर या बिलकुल मनुष्य नियर होखे लें।

बाद के स्कैंडिनेवियाई साहित्य में इनहन के मनुष्य खाती खतरनाक ना मानल गइल बा।

श्रेणी:कथा
ॐ नमः शिवाय

[thumb|[देवनागरी|देवनागरी लिपि में "ॐ नमः शिवाय" मंत्र]]
thumb|ॐ नमः शिवाय श्रव्य

***ॐ नमः शिवाय*** एगो हिंदू मंतर बा। हिंदू धर्म के चलनसार धार्मिक रीति रिवाज में ई काफी महत्व के मंतर हवे आ शैव मत में सभसे प्रमुख मंत्र में से एक हवे। एकरा के **पंचाक्षर मंत्र** भा **शिव पंचाक्षर** भी कहल जाला। एक शाब्दिक अरथ होला "भगवान शिव के नमस्कार बा"।

ई मंत्र अपना पंचाक्षर रूप "न मः शि वा य" में कृष्ण यजुर्वेद के श्री रुद्रम् के हिस्सा के रूप में आ शुक्ल यजुर्वेद के रुद्राष्टाध्यायी में आइल बा।

## अउरी ग्रंथन में
thumb|upright=1.25| कृष्ण यजुर्वेद के श्री रुद्रम में नमः शिवाय
पाठ=Panchakshara mantra|thumb|336x336px|पञ्चाक्षर के रूप में 'नमः शिवाय' मंत्र
"ॐ नमः शिवाय" मंतर में आवे वाला पाँच अक्षर — 'न', 'म', 'शि', 'वा', 'य' — के उल्लेख श्री रुद्रं चमकं में मिलेला, जे कृष्ण यजुर्वेद के हिस्सा ह। ई मंतर ओह समय के ह, जब "शिव" शब्द अबहीं तक नाम ना बनल रहे, बलुक रुद्र देवता के संबोधन के रूप में इस्तेमाल होखत रहे। ओह संदर्भ में "शिव" के मतलब होला — मंगलकारी, शुभ, स्नेही, यानी रुद्र के शांत रूप के आदर से कहल जाला।

एह मंतर के उल्लेख रुद्राष्टाध्यायी में भी बा, जे शुक्ल यजुर्वेद के हिस्सा ह।

पूरा पंचाक्षर स्तोत्र (पाँच अक्षर वाला स्तुति) इहे मंतर के समर्पित बा।

तमिल भाषा में लिखल तिरुमंतिरम् नाम के ग्रंथ में ई मंतर के मतलब आ महत्व के बारे में विस्तार से बतावल गइल बा।

शिव पुराण के पहिल खंड (अध्याय 1.2.10 – शब्द-ब्रह्म तनु), विद्येश्वर संहिता, आ वायवीय संहिता के अध्याय 13 में ई मंतर "ॐ नमः शिवाय" के रूप में आवेला। शिव पुराण में एह मंतर के कई जगह "पंचाक्षर मंतर" (5 अक्षर वाला मंतर) आ "षडाक्षर मंतर" (6 अक्षर वाला, जब 'ॐ' जोड़ल जाला) कह के भी उल्लेख भइल बा।

तमिल शिवभक्तन के प्रसिद्ध भजन "तिरुवाचकम्" के शुरुआत भी एह पाँच अक्षर — 'न', 'म', 'शि', 'वा', 'य' — से होखे ला।

## अलग-अलग भाषा आ लिखाई में

## मंत्र के ब्याख्या
सिद्ध शैव मत आ शैव सिद्धांत परंपरा में “नमः शिवाय” के भगवान शिव के पंच बोध तत्व मानल जाला, जवन पाँच तत्व के सार्वभौमिक एकता के बतावेला:

*Na (न) ध्वनि पृथ्वी के दर्शावेला
*Ma (म) ध्वनि जल के दर्शावेला
*Śi (शि) ध्वनि अग्नि के दर्शावेला
*Vā (वा) ध्वनि प्राण वायु के दर्शावेला
*Ya (य) ध्वनि आकाश या ether के दर्शावेला

एह मंत्र के समग्र मतलब हवे कि “सार्वभौमिक चेतना एके बा।”

### पंचाक्षर मंत्र
ई पाँच अक्षर वाला रूप (पंच अक्षर), जवन “ॐ” के हटाके बनल बा।

शैव सिद्धांत में ई पाँच अक्षर के मतलब अउरी तरह से भी समझावल जाला:

*Na (न) भगवान के छिपावे वाली कृपा (concealing grace)
*Ma (म) संसार
*Śi (शि) शिव के प्रतीक
*Vā (वा) भगवान के प्रकट करे वाली कृपा (revealing grace)
*Ya (य) आत्मा (Ātman)

*तिरुमंतिरम्* (शैव सिद्धांत के एगो ग्रंथ) में कहल गइल बा: “उनकर चरण ‘न’ अक्षर हवे। नाभि ‘म’ हवे। कंधा ‘शि’ हवे। मुँह ‘वा’ हवे। आ माथा के ऊपर चमकत केंद्र ‘य’ हवे। एही तरह शिव के पाँच अक्षर वाला रूप बनत बा।”

## इहो देखल जाय

* शिव तांडव स्तोत्र
* शिव महिम्न स्तोत्र
* रुद्राष्टक
* हर-हर महादेव
* ॐ नमो नारायणाय

## संदर्भ

श्रेणी:हिंदू धर्म
श्रेणी:शैव मत
श्रेणी:संस्कृत शब्द, वाक्य आ सूक्ति
कुल्फी कुमार बाजेवाला

**कुल्फी कुमार बाजेवाला** एगो भारतीय टीवी शो बा जे 19 मार्च 2018 से परसारित होखे सुरू भइल आ स्टार प्लस चैनल पर देखावल जाला। ई म्यूजिकल धारावाहिक बाटे जेह में कहानी कुल्फ़ी नाँव के एगो लइकी के बारे में बा जे लइका कुल्फ़ी कुमार के भेस में बा आ गाना गावे में बहुत नीक बा। ई धारावाहिक हॉट स्टार पर भी उपलब्ध बा। एह में मुख्य कलाकार लोग आकृति शर्मा, मोहित मालिक, अंजलि आनंद, मायरा सिंह आ श्रुति शर्मा बा। एह धारावाहिक के प्रोड्यूसर गुल खान, करिश्मा जैन, नीलांजना पुरकायस्थ आ हेरम्ब खोट बा लोग। ई सीरियल एगो बंगाली भाषा के सीरियल के रीमेक हवे जेकर नाँव *पोतोल कूमार गानवाल* रहल आ साल 2015 में परसारित भइल। आकृति शर्मा, कुल्फ़ी कुमार के रोल में बाड़ी जे अपना पिता से मिले खाती बंबई आइल बा आ एह रस्ता में बहुत तरह के कठिनाई उठा रहल बा।

## संदर्भ

श्रेणी:स्टार प्लस के टीवी धारावाहिक
मोटापा

**मोटापा** एक तरह के बेमारी हवे जेह में शरीर में चर्बी के मात्रा अतना बढ़ जाय कि सेहत पर एकर नकारात्मक परभाव पड़े लागे। आमतौर पर मोटापा के गणना करे खाती बॉडी मास इंडेक्स (बीएमआइ) के इस्तमाल कैल जाला जे शरीर के वजन आ लंबाई से गुणा-भाग कऽ के निकालल जाला। आदमी के वजन (किलोग्राम में) के ओकरे लंबाई (मीटर में) के वर्ग से भाग देवे पर बीएमआइ के वैलू मिले ला आ अगर ई 30&nbsp;किग्रा/मी2 से अधिका आवे तब ब्यक्ति के मोटापा के शिकार मानल जाला; 25 से 30&nbsp;किग्रा/मी2 के रेंज के ओभरवेट मने की अधिका वजन कहल जाला। मोटापा के परभाव के बात कइल जाय तब ई कई बेमारी सभ के कारन बन सके ला जइसे कि दिल के बेमारी (कार्डियोवेस्कुलर), शुगर (टाइप टू डायबिटीज), आ कुछ किसिम के कैंसर, ऑस्टियोआर्थेराइटिस आ डिप्रेसन होखे के संभावना बढ़ जाले।

मोटापा के प्रमुख कारन सभ में बेसी खाइल, शारीरिक मेहनत के ना होखल आ जेनेटिक (बंस परंपरा में मिलल) कारन हो सके लें।

मोटापा कम करने के 8 घरेलू उपाये | 8 AMAZING HOME REDIMIES TO REDUCE FAT AT HOME IN HINDIhttps://hindisamrat.com/%e0%a4%ae%e0%a5%8b%e0%a4%9f%e0%a4%be%e0%a4%aa%e0%a4%be-%e0%a4%95%e0%a4%ae-%e0%a4%95%e0%a4%b0%e0%a4%a8%e0%a5%87-%e0%a4%95%e0%a5%87-8-%e0%a4%98%e0%a4%b0%e0%a5%87%e0%a4%b2%e0%a5%82-%e0%a4%89%e0%a4%aa/ 

## संदर्भ

श्रेणी:बेमारी
वानूआतू

**वानूआतू** (*Vanuatu*) प्रशांत महासागर में एगो दीपीय देस बा। ई दक्खिनी प्रशांत महासागर में एगो दीप चाप के रूप में बा जे ज्वालामुखी क्रिया से बनल दीप हवें आ उत्तरी आस्ट्रेलिया से लगभग  पूरुब में, न्यू कैलेडोनिया से  उत्तर पूरुब में, न्यूगिनी से पूरुब में,सोलोमन दीप से दक्खिन पूरुब में आ फिजी के पच्छिम ओर बाटे।

## संदर्भ
पी जी कालेज, गाजीपुर

**गाजीपुर पी॰ जी॰ कॉलेज**, उत्तर प्रदेश के गाजीपुर शहर में एगो पोस्ट ग्रेजुएट कॉलेज बा। शहर के सभसे पहिला कॉलेज हवे आ पूरबी हिस्सा में मौजूद एह कालेज के अस्थापना 1957 में भइल। पहिले ई गोरखपुर यूनिवर्सिटी से संबद्ध रहल, आजकाल्ह ई पूर्वांचल विश्वविद्यालय जौनपुर से जुड़ल बा। कला (आर्ट्स), साइंस, कामर्स आ एग्रीकल्चर, एह चार शाखा में इहाँ पढ़ाई होला आ ई इलाका के परतिष्ठित कालेज मानल जाला।

श्रेणी:गाजीपुर
लार्ड कार्नवालिस

**चार्ल्स कार्नवालिस, फस्ट मार्केश कार्नवालिस** (Charles Cornwallis, 1st Marquess Cornwallis; 31 दिसंबर 1738 – 5 अक्टूबर1805), जिनके **लॉर्ड कॉर्नवालिस** (Lord Cornwallis) के नाँव से ढेर जानल जाला, ब्रिटिश आर्मी के एगो जनरल आ ब्रिटिश अफसर रहलें। इनका के अमेरिका आ ब्रिटेन में परसिद्धि अमेरिका के आजादी के लड़ाई में ब्रिटिश जनरल के रूप में बा; एकरे बाद ई आयरलैंड आ भारत में सिविल आ मलेटरी अफसर के रूप में काम कइलें। दुनों जगह इनके काम के ब्यापक बदलाव वाला मानल जाला; आयरलैंड में एक्ट ऑफ यूनियन ले अइलें जबकि भारत में कार्नवालिस कोड आ इस्तमरारी बंदोबस्त (परमानेंट सेटलमेंट) खाती इनके परसिद्धि हवे। इनके निधन भारत के उत्तर प्रदेश राज्य के गाजीपुर शहर में भइल; अहिजा इनके सम्मान में एगो इस्मारक बनावल गइल बा।

## संदर्भ

श्रेणी:अंगरेज लोग
श्रेणी:भारत के गवर्नर जनरल
श्रेणी:ब्रिटिश सेना के जनरल
ओलिंपस मॉन्स

**ओलिंपस मॉन्स** (*Olympus Mons* लैटिन शब्द, ओलिंपस परबत खातिर) मंगल ग्रह पर एगो बिसालकाय शील्ड ज्वालामुखी परबत बाटे। एगो माप के अनुसार  एकर ऊँचाई करीबन 25&nbsp;किलोमीटर (13.6&nbsp;मील भा 72,000&nbsp;फीट) बा।  मतलब कि ई परबत पृथिवी के सभसे ऊँच परबत माउंट एवरेस्ट से अढ़ाई गुना ऊँच बाटे। एही कारण ई हमनी के सौर मंडल के सभसे ऊँच परबत हवे।

## संदर्भ

श्रेणी:मंगल ग्रह
श्रेणी:परबत
शील्ड ज्वालामुखी

240px|thumb|मौना किआ, हवाई दीप पर ज्वालामुखी
**शील्ड ज्वालामुखी** (Shield volcano) एक किसिम के ज्वालामुखी होला जे कम गाढ़ लावा के जादे दूर तक के बिस्तार में फइल जाए के कारन बने ला। कहे के मतलब ई कि एह में ऊँचाई के तुलना में एकर बिस्तार जादे बड़ इलाका में होला आ ई अइसन आकृति बनावे ला जइसे कि लड़ाका लोग के ढाल जमीन पर रखल होखे; बीचा में उभार आ किनारे के ओर मद्धिम ढाल (स्लोप) वाला आकृति होखे। ढाल के अंग्रेजी में शील्ड कहल जाला जेकरे आधार पर ई नाँव पड़ल हवे।

हवाई दीप पर मौना किआ ज्वालामुखी अइसने शील्ड ज्वालामुखी हवे आ मंगल ग्रह पर मौजूद ओलिंपस मॉन्स जे सौर मंडल के सभसे ऊँच परबत हवे, एही किसिम के ज्वालामुखी परबत हवे।

## संदर्भ

श्रेणी:थलरूप
श्रेणी:ज्वालामुखी
अदम गोंडवी

**अदम गोंडवी** (जनम नाँव: राम नाथ सिंह; 22 अक्टूबर 1947 – 18 दिसंबर 2011) एगो भारतीय शायर रहलें। मुख्य रूप से गजल बिधा में आपन रचना कइलें आ अपना बिद्रोही तेवर खाती जानल जालें। उत्तर प्रदेश के गोंडा जिला के आटा परसूपुर गाँव में एगो गरीब परिवार में जनमल गोंडवी समाज के कमजोर आ बंचित लोग के अपना शायरी में अस्थान दिहलें आ राजनीति आ बेवस्था पर बहुत कटाक्ष कइलेन।

## रचना
* *समय से मुठभेड़*
* *धरती के सतह पर*

## पुरस्कार सम्मान

* दुष्यंत कुमार पुरस्कार, मध्य प्रदेश सरकार (1998)

## संदर्भ

श्रेणी:भारतीय कवि
भूमध्यसागरीय जलवायु

**भूमध्यसागरीय जलवायु** भा **रूमसागरीय जलवायु** एगो जलवायु प्रकार हवे जे मुख्य रूप से भूमध्यसागर के चारों ओर के इलाका में पावल जाले। एकरे अलावा ई अमेरिका के पच्छिमी किनारे पर, चिली के कुछ हिस्सा में, दक्खिन अफिरका के कुछ भाग में पावल जाले। एह जलवायु के प्रमुख बिसेसता हवे समशीतोष्ण तापमान आ जाड़ा में बरखा।

एह इलाका सभ में रसदार फल सभ के खेती एह जलवायु के प्रमुख परभाव हवे। मनुष्य के निवास करे खातिर ई जलवायु वाला इलाका बढ़ियाँ मानल गइल बा।

## संदर्भ

श्रेणी:जलवायु प्रकार
जलवायु
पोखरण-2

**पोखरण-2**, **पोखरण-II**, भा **ऑपरेशन शक्ति** भारत के दुआरा कइल पाँच गो परमाणु परीक्षण के सीरीज रहल जे पोखरण परीक्षण इलाका में मई 1998 में कइल गइल। एकरा पहिले भारत *[[स्माइलिंग बुद्धा]]* के नाँव से पहिला टेस्ट कइले रहल जे मई 1974 में भइल रहे।

पोखरण-II में कुल पाँच गो बिस्फोट कइल गइल रहलें जेह में पहिला फ्यूजन बम रहे आ बाकी चार गो फिशन बम रहलें। These nuclear tests resulted in a variety of sanctions against India by a number of major states, including Japan and the United States.एकरे बाद भारत सरकार, तत्कालीन परधानमंत्री अटल बिहारी वाजपेई के अगुआई में एगो प्रेस कांफ्रेंस क के भारत के पूरा तरीका से परमाणु संपन्न देस होखे के घोषणा कइलस।

## संदर्भ

श्रेणी:भारत
जेम्स हेडली चेज

**जेम्स हेडली चेज** (24 दिसंबर 1906&nbsp;— 6 फरवरी 1985) एगो अंगरेज लेखक रहलें। इनकर जनम नाँव **रेने लौज़ ब्रैबाज़न रेमंड** (René Lodge Brabazon Raymond) रहल आ ई कई गो लेखकीय उपनांव रखलें जइसे कि जेम्स हेडली चेऽज, **आर. रेमंड**, **रेमंड मार्शल**, **जेम्स एल दोशर्ट** आ **एंब्रोस ग्रांट**। एह में से सभसे ढेर परसिद्धि इनके जेम्स हेडली चेज के नाँव से मिलल। चेज दुनिया के सभसे बेहतरीन थ्रिलर लेखक लोग में गिनल जालें आ इनकर लिखल 90 को उपन्यास बाड़ें जेह में से 50 गो पर फिलिम बन चुकल बा आ इनहना के कई भाषा में अनुबाद भइल बा।

## संदर्भ

श्रेणी:उपन्यासकार
श्रेणी:1906 में जनम
श्रेणी:1985 में निधन
मार्गरेट एटवुड

**मार्गरेट एटवुड** (जनम 18 नवंबर 1939) एगो कनाडाई लेखिका आ समालोचक बाड़ी। कविता, निबंध आ उपन्यास लिखे वाली एटवुड पर्यावरण एक्टिविस्ट भी बाड़ी। इनके परसिद्ध मान बुकर प्राइज दिहल जा चुकल बा।

## संदर्भ

श्रेणी:कनाडाई लेखिका
श्रेणी:जियत लोग
श्रेणी:1939 में जनम
मुल्क राज आनंद

**मुल्क राज आनंद** (12 दिसंबर 1905 – 28 सितंबर 2004) अंग्रेजी भाषा में लिखे वाला एगो भारतीय लेखक रहलें। भारतीय अंग्रेजी साहित्य के सुरुआती दौर के लेखक लोग में ई आर के नारायणन, राजा राव आ अहमद अली के साथे मिल के सभसे ऊँच लेखकन में गिनल जालें। तत्कालीन भारतीय समाज में निचला जाति के लोगन के समस्या के ऊपर लिखलें। आनंद के कहानी आ उपन्यास अंतर्राष्ट्रीय स्तर पर पहिचान पवलें आ ई पहिला लेखक रहलें जे हिन्दुस्तानी आ पंजाबी मुहावरा सभ के अंग्रेजी में सामिल कइलेन। भारत सरकार द्वारा इनके पद्म विभूषण से सम्मानित कइल गइल।

## संदर्भ

श्रेणी:अंग्रेजी-भाषा के भारतीय लेखक
श्रेणी:1905 में जनम
श्रेणी:2004 में निधन
राजा राव

**के. राजा राव** (8 नवंबर 1908 – 8 जुलाई 2006) अंग्रेजी भाषा के एगो भारतीय लेखक रहलें। इनके कहानी आ उपन्यास सभ में तत्वदर्शन आधारित चीज मिले ला। अंग्रेजी के अलावा ई कन्नड़ आ फ्रेंच भाषा में भी रचना कइलेन। 1964 में इनका के साहित्य अकादमी अवार्ड से सम्मानित कइल गइल।

## संदर्भ

श्रेणी:अंग्रेजी-भाषा के भारतीय लेखक
अहमद अली

**अहमद अली**  (1 जुलाई 1910 &ndash; 14 जनवरी 1994) () भारत में जानमाल, अंग्रेजी भाषा के एगो पाकिस्तानी लेखक, कवी, समालोचक आ डिप्लोमैट अउरी अनुबादक रहलें। *[[ट्विलाईट इन डेल्ही]]* (1940), इनके अंग्रेजी भाषा में पहिला उपन्यास रहल।

## संदर्भ

श्रेणी:अंग्रेजी-भाषा के लेखक
श्रेणी:पाकिस्तानी लेखक
सलमान रुश्दी

**सर अहमद सलमान रुश्दी** (जनम 19 जून 1947) भारतीय मूल के ब्रिटिश लेखक बाड़ें। इनके दूसरा उपन्यास *मिडनाईट चिल्ड्रेन* (1981) के 1981 में बुकर पुरस्कार मिलल आ एह पुरस्कार के बिजेता उपन्यासन में सभसे बेहतरीन होखे के उपलब्धी भी गिनावल गइल। इनके लिखल जादातर उपन्यास भारतीय उपमहादीप के परिवेश में कहानी वाला होखे लें। इनका उपन्यासन में जादुई यथार्थवाद आ इतिहासी गल्प के मिलजुल रूप होला। पच्छिमी आ पूरबी संभ्यता के बीचा में कनेक्शन, डिजरप्शन वगैरह इनके कथा के बिसय होला।

इनके चउथा उपन्यास *सैटनिक वर्सेस* (1988) बहुत बिबाद में आइल आ एकरा बिरोध में कई देसन के मुसलमान लोग प्रदर्शन कइल। मौत के धमकी दिहल गइल आ ईरान के सुप्रीम नेता अयातुल्लाह रूहएल्लाह खोमैनी द्वारा इनके मौत के फ़तवा जारी कइल गइल। ब्रिटिश सरकार इनका के सुरक्षा में रखलस।

साल 2000 के बाद से ई यूनाइटेड स्टेट्स में रह रहल बाड़ें।

## संदर्भ

श्रेणी:ब्रिटिश लेखक
श्रेणी:1947 में जनम
श्रेणी:जियत लोग
नीरद चंद्र चौधुरी

**नीरद चंद्र चौधुरी** (23 नवंबर 1897 – 1 अगस्त 1999) एगो भारतीय-बंगाली बिद्वान आ अंग्रेजी भाषा के साहित्यकार रहलें। इनके जनम ब्रिटिश भारत में मैमनसिंह के लगे भइल आ पढ़ाई कलकत्ता में भइल। बाद में ई इंग्लैंड चल गइलेन। इंग्लैंड के ऑक्सफोर्ड में रहलें आ ओहिजे इनके निधन भइल।

चौधरी, डफ कूपर मेमोरियल अवार्ड से सम्मानित होखे वाला अबतक के एकलौता भारतीय लेखक बाड़ें। इनके भारत के सबसे बड़ साहित्यिक सम्मान साहित्य अकादमी पुरस्कार भी मिलल।

## संदर्भ

श्रेणी:अंग्रेजी-भाषा के भारतीय लेखक
श्रेणी:1897 में जनम
श्रेणी:1999 में निधन
कैप्टन मार्वल (फिलिम)

**कैप्टन मार्वल** साल 2019 में आवे वाली अंग्रेजी भाषा के फिलिम बा। ई मार्वल कॉमिक्स के चरित्र कैप्टन मार्वल पर आधारित होखी।
अवेंजर्स: एंडगेम

**अवेंजर्स: एंडगेम** (Avengers: Endgame) भा **अवेंजर 4**, 2019 में आइल फिलिम बा। ई अवेंजर्स: इनफिनिटी वार के सीक्वल रहल आ एकर डाइरेक्टर एंथनी रूसो आ जोए रूसो बा लोग। फिलिम मार्वल सिनेमैटिक यूनिवर्स के बाईसवीं फिलिम रहल।

## संदर्भ
आर. के. नारायणन

**आर॰ के॰ नारायणन** (10 अक्टूबर 1906 — 13 मई 2001) अंग्रेजी भाषा में लिखे वाला भारतीय लेखक रहलें। इनके पूरा नांव **रासीपुरम कृष्णस्वामी अय्यर नारायणस्वामी** रहल। भारतीय अंग्रेजी साहित्य के सुरुआती दौर के लेखक लोग में इनके नाँव सभसे प्रमुख लोग में गिनल जाला। इनके रचना सभ में कहानी आ उपन्यास सामिल बाड़ें जेह में एगो काल्पनिक जगह मालगुड़ी के परिवेश के आधार बना के बिबिध किसिम के बर्णन बाड़ें।

## संदर्भ

श्रेणी:अंग्रेजी-भाषा के भारतीय लेखक
श्रेणी:1906 में जनम
श्रेणी:2001 में निधन
पानीपत (फिलिम)

***पानीपत*** साल 2019 में आवे वाली एगो हिंदी भाषा के इतिहासी फिलिम बा। एह फिलिम के डाइरेक्टर आशुतोष गोवारिकर बाड़ें। मुख्य भूमिका में संजय दत्त, अर्जुन कपूर आ कृति सैनन लोग बा।

श्रेणी:हिंदी-भाषा के फिलिम
श्रेणी:भारतीय फिलिम
श्रेणी:2010 के दशक के हिंदी-फिलिम
श्रेणी:भारतीय इतिहासी फिलिम
अनुच्छेद 370

भारत के संबिधान के **अनुच्छेद 370** जम्मू अउरी काश्मीर राज्य के खुदशासित (ऑटोनॉमस) दर्जा देला। ई अनुच्छेद भारतीय संबिधान के भाग-21 (Part XXI) टंपरेरी, ट्रांजिशनल आ इस्पेशल प्राबिधान में लिखल गइल बाटे। जम्मू काश्मीर के संबिधान सभा के एकरे गठन के बाद ई पावर दिहल गइल कि ऊ ओह अनुच्छेद सभ के ड्राफ्ट करे जे एह राज्य पर लागू होखिहें या अनुच्छेद 370 के भंग करे। जम्मू काश्मीर के संबिधान सभा, आगे चल के राज्य खाती संबिधान बनवलस आ खुद के भंग क लिहलस, अनुच्छेद 370 के उठा लेवे के अनुशंसा (रिकमेंडेशन) कइले बिना, एह कारण अनुच्छेद 370 के भारत के संबिधान के परमानेंट चीज होखे के मानद मिल गइल रहे।

5 अगस्त 2019 के भारतीय राष्ट्रपति द्वारा एगो संबैधानिक आदेश जारी कइल गइल जेकरे बाद अनुच्छेद 370 परभावी ना रह गइल।
जम्मू कश्मीर पुनर्गठन कानून

## संदर्भ

श्रेणी:भारत के संबिधान
श्रेणी:जम्मू अउरी काश्मीर
सौर ऊर्जा

240px|thumb|सोलर फारम में लागल फोटोवोल्टाइक यूनिट सभ
**सौर ऊर्जा** (Solar energy) सुरुज से निकले वाला रेडिएशन जे में प्रकाश आ गर्मी सामिल होला के बिबिध तकनीक से मनुष्य द्वारा उपयोग लायक बनावल गइल ऊर्जा हवे। ई सुरुज के गर्मी, फोटोवोल्टाइक सेल, सोलर थर्मल एनर्जी, सोलर आर्किटेक्चर, पघिलल नमक पावर प्लांट आ आर्टीफिशियल फोटोसिंथेसिस के रूप में हो सके ला। सुरुज से ऊर्जा हासिल करे के तकनीक में लगातार बिकास होखत रहल बा आ ई नाया तकनीक के उद्भव आ पुरानी तकनीक के दक्षता बढ़ा के हो रहल बाटे। 

सौर ऊर्जा रिन्यूएबल ऊर्जा के महत्वपूर्ण स्रोत मानल जाला आ एकर टेकनालॉजी सभ के मोटा-मोटी दू हिस्सा में बाँटल जाला - पैसिव सोलर आ एक्टिव सोलर, ई बँटवारा एह बात पर निर्भर करे ला कि तकनीक कवना तरीका से सुरुज के रोशनी आ गर्मी के कैप्चर करत बा आ मनुष्य के इस्तेमाल लायक ऊर्जा में बदल रहल बा।

## संदर्भ


श्रेणी:सुरुज
राजाजी नेशनल पार्क

**राजाजी नेशनल पार्क** भारत के उत्तराखंड राज्य में एगो नेशनल पार्क आ टाइगर रिजर्व बाटे। हिमालय के सभसे दक्खिनी श्रेणी के पहाड़ी इलाका जिनहन के शिवालिक कहल जाला, पर बिस्तार लिहले ई नेशनल पार्क लगभग 820 वर्ग किलोमीटर के रकबा में फइलल बाटे। ई उत्तराखंड के देहरादून आ पौड़ी गढ़वाल जिला में पड़े ला आ एकर कुछ हिस्सा उत्तर प्रदेश के सहारनपुर जिला में भी बिस्तार लिहले बा।

मूल रूप से, सभसे पहिले एह इलाका में देहरादून में 1935 में मोतीचूर बनजीव बिहार (सैंक्चुअरी) के अस्थापना भइल। बाद में आसपास चिल्ला आ राजाजी बनजीव बिहार बनलें आ साल 1983 में एह तीनों के बिलय क दिहल गइल आ एकरा के नेशनल पार्क आ टाइगर रिजर्व के दर्जा दे दिहल गइल।

एकर नाँव, भारत के आजादी के लड़ाई में हिस्सा लेवे वाला प्रमुख नेता सी॰ राजगोपालाचारी के नाँव पर रखल गइल हवे। इनके राजाजी के नाँव से भी जानल जाय आ ई भारत के अंतिम गवर्नर जनरल रहलें आ भारत सरकार इनका के भारत रत्न से सम्मानित कइलस।

## इहो देखल जाय
* तराई आर्क लैंडस्केप
* भारत के नेशनल पार्क सभ के लिस्ट

## संदर्भ

श्रेणी:भारत के नेशनल पार्क
जे. के. रोलिंग

**जोन रोलिंग** (Joanne Rowling; जनम 31 जुलाई 1965) जे **जे॰ के॰ रोलिंग** आ **रॉबर्ट गालब्रेथ** नाँव से लेखन के काम करे ली, एगो ब्रिटिश लेखिका बाड़ी। लेखिका के अलावा ई मानवप्रेमी, फिलिम आ टीवी प्रोड्यूसर, आ स्क्रीनलेखिका बाड़ी आ इनके सभसे ढेर परसिद्धि *हैरी पॉटर* सीरीज के लिखे खातिर बा। इनके लिखल एह सीरीज के बहुत सारा किताब बिका चुकल बाड़ी आ ई सीरीज इतिहास के सभसे ढेर बिकाए वाली सीरीज बा। एह किताबन के कहानी पे फिलिम भी बनावल गइल बा आ इनहन के स्क्रीन अप्रूवल रोलिंग के लगे बा आ अंतिम फिलिम सभ के प्रोड्यूसर भी ई खुद रहली।

रोलिंग के जनम इंग्लैंड के ग्लूशेस्टरशायर के येट में भइल आ ई एम्नेस्टी इंटरनेशनल खातिर रिसर्चर आ दुभाषिया सेक्रेटरी के काम करत रहली जब 1990 में इनके मन में हैरी पॉटर के सीरीज के कल्पना उपजल जब ई एगो लेट चल रहल ट्रेन में मानचेस्टर से लंदन जा रहल रहली। एकरे बाद के सात साल में इनके महतारी के मौत भइल, पहिला संतान पैदा भइल आ पहिला पति से तलाक भइल आ गरीबी के दिन देखे के पड़ल, साल 1997 में हैरी पॉटर सीरीज के पहिला किताब *हैरी पॉटर एंड दि फिलॉसफर्स स्टोन* छपल। एकरा बाद छह गो सीक्वल छपलें जिनहन में आखिरी *हैरी पॉटर एंड दि डेथली हालोज* 2007 में छपल। ई पूरा सीरीज लइकन खातिर लिखल रहल। एकरे अलावा बड़ लोग खाती भी इनके चार गो किताब बाड़ी सऽ।

## संदर्भ

श्रेणी:ब्रिटिश लेखिका
श्रेणी:1965 में जनम
श्रेणी:जियत लोग
माइकल क्राइटन

**माइकल क्राइटन** (Michael Crichton; 23 अक्टूबर 1942 – 4 नवंबर 2008) एगो अमेरिकी उपन्यासकार, स्क्रीनलेखक, डाइरेक्टर आ फिलिम प्रोड्यूसर रहलें जिनके सभसे ढेर परसिद्धि इनके लिखल साइंस फिक्शन, मेडिकल फिक्शन आ थ्रिलर सभ खातिर बा। इनके लिखल किताब सभ के अबतक 200 मिलियन से भी बेसी कॉपी बिका चुकल बा आ इनके लिखल उपन्यास *[[जुरासिक पार्क]]* पर स्टीवेन स्पीलबर्ग एही नाँव से फिलिम बनवलें। इनके लगभग एक दर्जन उपन्यास सभ पर फिलिम बन चुकल बा।

## संदर्भ

श्रेणी:अमेरिकी थ्रिलर उपन्यासकार
श्रेणी:1942 में जनम
श्रेणी:2008 में निधन
अगाथा क्रिस्टी

**अगाथा क्रिस्टी** (जनम उपनाँव: **मिलर**; 15 सितंबर 1890 – 12 जनवरी 1976) एगो ब्रिटिश लेखिका रहली जिनके लिखल उपन्यास आ कहानी बहुत लोकप्रिय भइल। क्रिस्टी कुल 66 गो उपन्यास लिखली आ 14 गो कहानी लिखली जेह में ज्यादातर जासूसी कथा आधारित रहे। जासूसी आ थ्रिलर बिधा के उपन्यास लेखक लोग में क्रिस्टी के महत्त्व के अस्थान हवे। एकरे अलावा ऊ एगो नाटक *दि माउसट्रैप* लिखली जे सभसे ढेर दिना तक लगातार खेलल जाए वाला नाटक बनल। अपना दूसरा लेखकीय नाँव **मैरी वेस्टमैकॉट** के इसतेमाल क के छह गो रोमांटिक उपन्यास भी लिखली।

इनके लिखल किताब आ कहानी सभ पर कई गो टीवी शो, रेडियो एडाप्टेशन वगैरह बनल बाने आ इनके लगभग तीस से ऊपर उपन्यासन पर फिलिम बनल बा। इनके किताब *एंड देन देयर वेयर नन* सभसे ढेर बिकाए वाली रहस्यकथा बनल आ अबतक के बेस्ट सेलिंग किताबन के लिस्ट में कुछ टॉप के किताबन में बा। एह कहानी पर हिंदी में एगो फिलिम गुमनाम () भी बनल रहे।

## संदर्भ

श्रेणी:ब्रिटिश लेखिका
श्रेणी:1890 में जनम
श्रेणी:1976 में निधन
अश्विन संघी

**अश्विन संघी** (जनम 25 जनवरी 1969) अंग्रेजी भाषा के एगो भारतीय लेखक बाड़ें। इनके थ्रिलर-मिस्ट्री बिधा के उपन्यास लिखे खातिर जानल जाला। *दि रोजाबाल लाइन*, *चाणक्याज चैंट* आ *दि कृष्णा की* इनके तीन गो बेस्टसेलर उपन्यास बाड़ें। इनके लेखन में रहस्य रोमांच के साथ धर्म संबंधी तत्व सभ के मिलावट मिले ला।

इनके सभसे हालिया उपन्यास *कीपर्स ऑफ कालचक्रा* 26 जनवरी 2018 में रिलीज भइल।

## संदर्भ

श्रेणी:भारतीय लेखक
श्रेणी:अंग्रेजी-भाषा के भारतीय लेखक
श्रेणी:जियत लोग
श्रेणी:1969 में निधन
इडली

**इडली** चाउर आ उर्दी के फुला के, पीस के, भाप से पका के बने वाला एगो दक्खिन भारतीय पकवान हवे जे आमतौर पर नाश्ता के आइटम मानल जाला आ साँभर आ चटनी के साथे परोसल जाला। देखे में ई गोल-गोल आकार के चापट होला आ भाप में पकले के कारन नरम आ गुजगुज होला; रंग आमतौर पर उज्जर भा कुछ पियाराहूँ उज्जर होला। मूल रूप से ई दक्खिन भारत के व्यंजन हवे जे तमिलनाडु आ केरल में आ श्रीलंका में पसंद कइल जाला; हालाँकि, पूरा भारत में दक्खिन भारतीय रेस्टोरेंट में आ बाकी दुनिया में भी जहाँ भारतीय लोग रहत होखे, भारतीय रेस्टोरेंट में मिल जाला। दक्खिन भारत से बाहर एह इलाका के तीन गो सभसे चलनसार आइटम में से ईहो एगो हवे जबकि दोसा आ वडा बाकी दू आइटम हवें।

## संदर्भ

श्रेणी:दक्खिन भारतीय खाना
मसाला फिलिम

**मसाला फिलिम** भारतीय सिनेमा के एगो बिधा (जेनरे) हवे। मसाला फिलिम के बिसेसता हवे कि इनहन में एक्शन, रोमांस, कॉमेडी नियर कई चीज के मिला के फिलिम बनावल जाला। एकर सुरुआत बॉलीवुड से भइल आ अब दक्खिन भारतीय सिनेमा में ई खास पापुलर बाड़ी सऽ।

श्रेणी:सिनेमा
माओ त्से तुंग

**माओ त्से तुंग** (26 दिसंबर 18939 सितंबर 1976), जिनके आमतौर पर **चेयरमैन माओ**, चीन देस के एगो क्रांतिकारी कम्युनिस्ट रहलें जे आगे चल के पीपल्स रिपब्लिक ऑफ चीन के संस्थापक बनलें, कम्युनिस्ट पार्टी के चेयरमैन के रूप में 1949 में एकरे अस्थापना से ले के 1976 में अपना मउअत ले एह पर शासन कइलें। इनके थियरी (सिद्धांत), मलेटरी रणनीति, आ राजनीतिक नीति सभ के सामूहिक रूप से माओवाद के रूप से जानल जाला।

## नोट


## संदर्भ

श्रेणी:चीन के लोग
श्रेणी:1893 में जनम
श्रेणी:1976 में निधन
पार्थेनन

**पार्थेनन** (अंग्रेजी: Parthenon) पुराना ज़माना के एगो मंदिर हवे, जे यूनान में एथेंस के एक्रोपौलिस पर बनल हवे आ प्राचीन यूनानी कथा के देवी एथेना के समर्पित मंदिर हवे जिनके एथेंस के निवासी लोग आपन संरक्षक माने। एह मंदिर के निर्माण के काम 447&nbsp;BC में सुरू भइल जब एथेंस के साम्राज्य अपना शक्ति के चरम पर रहल। ई मंदिर 438&nbsp;BC में बन के पूरा भइल हालाँकि, एकरे सजावट के काम 432&nbsp;BC तक ले भइल। क्लासिकाल यूनानी जुग के ई सभसे महत्व वाली इमारत बचल बा। एकरा के डोरिक ऑर्डर के सर्वोच्च रचना मानल जाला आ एकरे सजावट के काम यूनानी कला के बेहतरीन नमूना के रूप में देखल जाला। पार्थेनन के प्राचीन यूनान, एथेंस के डेमोक्रेसी, आ पच्छिमी सभ्यता के प्रतीक (चीन्हा) के रूप में देखल जाला, आ दुनिया के सभसे महान सांस्कृतिक इस्मारक सभ में गिनल जाला।

## संदर्भ

श्रेणी:यूनान
श्रेणी:बिस्व धरोहर स्थल
फ्रेडरिक फोर्सिथ

**फ्रेडरिक फोर्सिथ** (; 25 अगस्त 1938) एगो ब्रिटिश लेखक आ भूतपूर्व पत्रकार आ जासूस बाड़े। एकरे अलावा राजनीत संबंधी टिप्पणीकार भी हवें आ ब्रिटिश सेना के हिस्सा भी रहलें। इनकर परसिद्धि इनके लिखल थ्रिलर आ जासूसी उपन्यास सभ खातिर बा जे *[[दि डे ऑफ जैकाल]]*, *ओडेसा फाइल*, *दि फोर्थ प्रोटोकाल*, *दि डॉग्स ऑफ वार*, *दि डेविल्स अल्टरनेटिव*, *दि फिस्ट ऑफ गॉड*, *आइकन*, *[[दि अफ़गान]]*, *दि कोबरा* आ *दि किल लिस्ट* बाड़ें।

फोरसिथ के कई गो उपन्यास सभ पर फिलिम के निर्माण भइल बा आ अक्सरहा इनके उपन्यास बेस्ट सेलर के लिस्ट में देखाई पड़े लें। अब तक इनके लिखल 70 मिलियन किताब बिका चुकल बाटे।

## संदर्भ

श्रेणी:ब्रिटिश लेखक
श्रेणी:1938 में जनम
श्रेणी:जियत लोग
मुहम्मद

**मुहम्मद** (; c.&nbsp;570 CE – 8 जून 632 CE) इस्लाम के संस्थापक रहलें। इस्लामी परंपरा के मोताबिक, ऊ पैगंबर आ ईश्वर के दूत रहलें आ उनके एह खातिर भेजल गइल रहल कि एक ईश्वर के होखे सनेंसा, जे पहिले आदम, इब्राहीम, मूसा आ ईसा के दिहल गइल रहल, ओकरा के लोगन तक फिर से पहुँचा सकें। इस्लाम के लगभग सगरी शाखा आ मत में इनके अंतिम पैगंबर मानल जाला, हालाँकि, कुछ आधुनिक मत के लोग एह बिस्वास के अलग हट के सोचे ला। मुहम्मद अरब प्रायदीप के एगो सिंगल रानीतिक इकाई में एकजुट कइले, कुरान आ इनके शिक्षा इस्लाम माने वाला लोग के धार्मिक मान्यता आ आचरण बेहवार के मूल आधार हवें।

## नोट


## संदर्भ


श्रेणी:इस्लाम
शाही पुल

**शाही पुल** भारतीय राज्य उत्तर प्रदेश के जौनपुर शहर में गोमती नदी  पर बनल एगो इतिहासी पुल बा। ई पुल 16-वी सदी के बनल पुल हवे आ मुख्य शहर से उत्तर में बाटे। एकर अउरी नाँव **अकबरी पुल**, **मुगल पुल** आ **मुनीम खां के पुल** भी हवे।

## संदर्भ

श्रेणी:जौनपुर
श्रेणी:भारत के पुल
विलियम होजेज

**विलियम होजेज** (William Hodges; 28 October 1744 – 6 March 1797) एगो अंगरेज पेंटर (चित्रकार) रहलन। ई कप्तान जेम्स कुक के दूसरा प्रशांत अभियान में उनके साथै गइल रहलें आ एह जतरा में जवना जवना जगह गइलेन ओह जगहन के चित्र पेंटिंग क के बनवलें। आज इनके बनावल पेंटिंग इतिहासी महत्व के चीज बाड़ी स।

1778 में ई वारेन हेस्टिंग्स के संरक्षण में भारत के जात्रा कइलेन आ छह साल इहाँ रह के कई जगह, भवन आ सीन सभ के स्केच आ पेंटिंग बनवलें।

श्रेणी:अंगरेज लोग
श्रेणी:1744 में जनम
श्रेणी:1797 में निधन
अटाला महजिद, जौनपुर

**अटाला महजिद** भा **अटाला मस्जिद** उत्तर प्रदेश के जौनपुर शहर में 15वीं-सदी के एगो महजिद बा। ई जौनपुर के शर्की सल्तनत के निशानी हवे आ इतिहासी महत्व के इमारत हऽ; अपने इतिहासी महत्व आ आर्किटेक्चर शैली खातिर ई जौनपुर के सभसे प्रमुख पर्यटक आकर्षण सभ में से एक हव। महजिद जौनपुर शहर के सेंटर से लगभग 2.2&nbsp;किमी उत्तर उत्तर-पूरुब में बा, जफराबाद से 7.3&nbsp; किमी आ मडियाहूँ से 16.8&nbsp;किमी के दूरी पर बा।

महजिद के निर्माण सुलतान इब्राहिम शाह करवले रहलें आ वर्तमान में भारतीय पुरातत्व सर्वेक्षण के संरक्षण में बा। एकरे मुख्य अंगनाई में एगो मदरसा भी चले ला।

## संदर्भ

श्रेणी:जौनपुर
सिडनी शेल्डन

**सिडनी शेल्डन** (Sidney Sheldon; 11 फरवरी 1917 – 30 जनवरी 2007) एगो अमेरिकी लेखक आ प्रोड्यूसर रहलें। टीवी सीरीज, फिलिम वगैरह खातिर लिखे के काम कइलें बाकी इनके सभसे ढेर पसंद उपन्यास लिखल रहे आ उपन्यासन खातिर इनके खास परसिद्धि मिलल।

दुनिया के अबतक के सगरी बेस्ट फिक्शन लेखक लोग के लिस्ट में उनके सातवाँ अस्थान दिहल गइल बा।

## संदर्भ

श्रेणी:अमेरिका के लेखक
श्रेणी:अंग्रेजी-भाषा के उपन्यासकार
घनानंद

**घनानंद** (जनम 1673 (अनुमान) - निधन 1739 भा 1761) ब्रजी भा ब्रजभाषा में रचना करे वाला एगो कवी रहलें। चूँकि, इनके समय के ब्रजभाषा काब्य के अध्ययन हिंदी साहित्य में कइल जाला, इनके गिनती हिंदी के रीतिकाल के कबी लोग में होखे ले। जे लोग एह समय के भारतीय इतिहास आधारित काल बिभाजन अनुसार देखे ला ऊ लोग इनके मध्यकाल के कवी के रूप में देखे ला। बतावल जाला कि घनानंद के असली नाँव आनंद घन रहल आ ई मुग़ल बादशाह मुहम्मद शाह रंगीले के दरबार में मीर मुंशी रहलें। बाद में राजा इनके दरबार से निकाल दिहलें जेकरे बाद ई बृंदाबन में निंबार्क संप्रदाय में दीक्षा ले के कृष्ण भक्त बन गइलेन।

घनानंद के भक्ति आ प्रेम के कबी मानल जाला। इनके कई गो रचना सभ खोज में मिलल बाड़ी सऽ, वर्तमान में इनके सगरी रचना सभ के संकलन घनानंद-ग्रंथावली के नाँव से उपलब्ध बा। इनके बहुत सारा कबित्त सभ के अंग्रेजी भाषा में भी अनुबाद भइल बा *लव सौंग्स ऑफ घनानंद* के नाँव से।

घनानंद के मउअत मथुरा में, अहमद शाह अब्दाली के पहिला हमला (1739) भा दूसरा हमला (1761) के समय भइल बतावल जाला।

## संदर्भ

श्रेणी:हिंदी-भाषा के कवि
जरथुस्त्र

**जरथुस्त्र** (; यूनानी: Ζωροάστρης Zōroastrēs) प्राचीन काल के ईरानी-भाषाभासी पैगंबर रहलें। प्राचीन ईरानी भासाभासी लोगन के परंपरा आ इनके शिक्षा आ नाया बिचार के मेलजोल से एगो नाया धर्म के अस्थापना भइल जेकरा आज पारसी धर्म (जोरास्ट्रियनिज्म) के नाँव से जानल जाला। अपना बिचार आ शिक्षा के परचार प्रसार में ई एगो आंदोलन चलवने जे आगे चल के प्राचीन ईरान (प्राचीन फ़ारस) के सभसे प्रमुख धर्म बन गइल। खुद जरथुस्त्र पुरानी अवेस्तन भाषा बोलें आ अनुमान लगावल जाला कि ईरानी पठार के पूरबी हिस्सा के निवासी रहलें, बाकी इनके जनमअस्थान के सटीक जानकारी ना बाटे।

## संदर्भ


श्रेणी:पारसी धर्म
क्रिस्टोफर कोलंबस

**क्रिस्टोफर कोलंबस** (Christopher Columbus (/kəˈlʌmbəs/); 31 अक्टूबर 1451 से पहिले – 20 मई 1506) एगो इटैलियन खोजीयात्री, नेवीगेटर आ उपनिवेशस्थापक रहलें। कोलंबस अटलांटिक महासागर के आरपार चार गो यात्रा कइलें आ हिस्पानिया में उपनिवेश बनावे के काम कइलें जेकरा से नई दुनिया में यूरोपीय उपनिवेश बनावे के रस्ता खुलल।

ओह दौर में जब यूरोपीय राज (किंगडम) सभ आपस में कंपटीशन क रहलें आ नया ब्यापार रास्ता सभ के खोज में रहलें, कोलंबस ई प्रस्ताव कइलें कि पच्छिम ओर के मुँह क के जतरा कइल जाय आ पूरबी दीप (ईस्ट इंडीज) आ भारत पहुँचल जाय। एह तरीका से ई अटलांटिक पार क के नई दुनिया के खोज कइलें आ पहिली जात्रा में बहामास चहुँपलें।

## संदर्भ

श्रेणी:खोज यात्री
श्रेणी:यूरोप के इतिहास
उत्तर प्रदेश में शिक्षा

**उत्तर प्रदेश में शिक्षा** के लमहर इतिहास रहल बा आ प्राचीन काल से इहाँ कई गो शिक्षा के केंद्र रहल बाड़ें। संस्कृत आधारित शिक्षा के क्षेत्र में काशी (वर्तमान बनारस) के नाँव सभसे आगे गिनल जाला जहाँ बहुत पुराना समय से प्राचीन भारतीय बिद्या सभ के शिक्षा दिहल जात रहल हवे। मध्यकाल में ई इलाका अरबी/फ़ारसी के शिक्षा के क्षेत्र में भी आगे रहल; इहाँ जौनपुर नियर शिक्षा के केंद्र रहलें जेकरा के ओह जमाना में "शीराजे-हिंद" के उपाधि मिलल रहल। संस्कृत आधारित बिद्यालय सभ आ मदरसा सभ के शिक्षा तब पिछड़ गइल जब यूरोप में पुनर्जागरण के परिणाम के चलते तरह-तरह के नाया खोज आ बैज्ञानिक प्रगति भइल। उत्तर प्रदेश में आधुनिक इस्टाइल के शिक्षा के बिकास के श्रेय अंगरेज लोग के जाला।

उत्तर प्रदेश में आधुनिक शिक्षा के अस्थापना तब सुरू भइल जब इलाहाबाद में 1858 में [म्योर सेंट्रल कालेज] के अस्थापना भइल। 1872 में हंटर कमीशन के रपट के बाद देसी भाषा में शिक्षा के बढ़ावा देवे खाती प्राइमरी शिक्षा के अलग कइल गइल। आगे चल के 1917 में सेडलर कमीशन के संस्तुति पर माध्यमिक आ उच्च शिक्षा के भी अलगा क दिहल गइल आ 1921 में डाइरेक्टरेट ऑफ एजुकेशन के अस्थापना इलाहाबाद में भइल।

म्योर सेंट्रल कालेज के 1887 में [इलाहाबाद विश्वविद्यालय के रूप में देस के चउथा विश्वविद्यालय बने के मोका मिलल आ एकरे बाद राज्य में शिक्षा के प्रसार में तेजी आइल। पंडित मदन मोहन मालवीय आ मौलाना आजाद के योगदान इहाँ शिक्ष के बिस्तार में गिनावे लायक बा।

## संदर्भ

शिक्षा
आदि शंकर

**आदि शंकर** भा **आदि शंकराचार्य** आठवीं-सदी के भारतीय दार्शनिक आ धर्मशास्त्री रहलें। हिंदू दर्शन के अद्वैत वेदांत शाखा के समुचित रूप से संगठित आ बेवस्थित रूप दिहलें आ वर्तमान हिंदू धर्म के बिबिध बिचार-धारा सभ के अस्थापित कइलें।

आदि शंकराचार्य के संस्कृत में लिखल रचना सभ में आत्मन आ निर्गुण ब्रह्म के होखे के बात कहल गइल बा। अपना एह मत के अस्थापित करे खातिर शंकराचार्य वैदिक परंपरा के कई ग्रंथ सभ (ब्रह्म सूत्र, उपनिषद, आ भगवद्गीता) पर बिस्तार से टीका लिखलें। शंकर ओह समय के कर्मकांड प्रमुख मीमांसा शाखा के आलोचना कइलें आ हिंदू आ बौद्ध धर्म में साफ़ अंतर अस्थापित कइलें कि हिंदू धर्म माने ला कि आत्मन् के अस्तित्व बा जबकि बौद्ध धर्म कौनों आत्मा के अस्तित्व होखे के नकार देला।

शंकराचार्य पूरा भारत के भ्रमण कइलें आ बिद्वानन से शास्त्रार्थ कइलें अउरी आपन मत के परतिष्ठा कइलेन। इनके द्वारा भारतीय उपमहादीप में चार गो मठ के अस्थापना कइल गइल।

## संदर्भ

श्रेणी:हिंदू धर्म
संबिधान

**संबिधान** (Constitution) अइसन मूलभूत सिद्धांत या पहिले से अस्थापित परंपरा सभ के संकलन (सेट) होला जेकरे अनुसार कौनों राज्य भा संस्था के शासन चले ला। ई नियम सब एकसाथ मिल के तय करे लें कि ऊ इकाई का बाटे ("*constitute*, what the entity is")। जब एह नियम सभ के एकट्ठा लिख के एगो किताब के रूप में रखल जाला तब एकरा के लिखित संबिधान (कोडीफाईड कांस्टिट्यूशन) कहल जाला। कुछ देसन के संबिधान एह रूप में लिखित संबिधान ना होला बलुक कई सारा बिधेयक, कोर्ट केस के फैसला आ संधि वगैरह के रूप में लिखल होला। यूनाइटेड किंगडम के संबिधान बिना-लिखल संबिधान हवे जबकि भारत के संबिधान दुनिया के सभसे लमहर लिखित संबिधान हवे।

## संदर्भ


श्रेणी:राजनीति